መንግሥት ከሱዳን ጋር በድንበር ዙሪያ የጀመረውን ድርድር አጠናክሮ ሊቀጥል እንደሚገባ ተገለጸ
ራስወርቅ ሙሉጌታ አዲስ አበባ፦ መንግሥት ከሱዳን ጋር የጀመረውን የድንበር ጉዳይ ድርድር አጠናክሮ ሊቀጥልበት እንደሚገባ በሲቪል ሰርቪስ ዩኒቨርሲቲ በህዝብ አስተዳደር የሦስተኛ ድግሪ ተማሪ የሆኑት የቀድሞ የአርማጭሆ ከተማ አስተዳዳሪ አቶ ቹቹ አለባቸው አስታወቁ።አቶ ቹቹ በተለይ ለአዲስ ዘመን ጋዜጣ እንዳስታወቁት ፣ በኢትዮጵያ በኩል በአንድና በሁለት ቀን በሱዳኖች የተያዙ ቦታዎችን ማስመለስ የሚቻል ቢሆንም መንግሥት የሉአላዊነት ጥያቄ እስካልገጠመው ድረስ የድንበር ውዝግብ በሰላማዊ መንገድ እንዲፈታ የጀመረውን ድርድር እስከመጨረሻ መቀጠል አለበት።የኢትዮጵያና የሱዳን ጉዳይ ከድንበር ውዝግብ ባለፈ ሰፋ ተደርጎ ሊታይ እንደሚገባ ያመለከቱት አቶ ቹቹ፣ ውዝግቡን በኃይል ለመፍታት የሚደረገው ጥረት የሁለቱን ሀገራት ህዝቦች ቀጣይ ግንኙነት ሊጎዳው እንደሚችል ያላቸውን ስጋት ገልጸዋል። ችግሩ በውይይት መፈታቱ በአንድ በኩል በሁለቱም ወገኖች ምንም አይነት የሰውም ሆነ የንብረት ውድመት ሳይደርስና በህዝቦቻቸው መካከል ያለው መልካም ግንኙነት ሳይበላሽ የቀደመውን ወዳጅነት ማስቀጠል ያስችላል። በሌላ በኩል ደግሞ ከዚህ ቀደም ሱዳኖች ራሳቸው ወረራ ፈጽመው ኢትዮጵያን እንደወራሪ አድርገው ለመሳል ያደረጉትን ጥረት ውጤት አልባ ያደርገዋል ብለዋል። የሰላማዊውን መንገድ እስከመጨረሻ መጠቀም በዓለም አቀፉ ማህበረሰብ በኩል ኢትዮጵያ የተገፋችና የምትወስደውም እርምጃ ተገዳ የገባችበት ለመሆኑ ማሳያ እንደሚሆንም አመልክተዋል። ከዚህ በፊት በነበረው ታሪክ በንጉሡ ዘመን ከስምንት ጊዜ በላይ ውይይቶችና ድርድሮች ተደርገው «የማስታወሻ ልውውጥ» በሚል የሚታወቀው የስምምነት ሰነድ መፈረሙን ጠቁመው ፣ «የማስታወሻ ልውውጥ» የሚባለው ሰነድ ዋነኛ ሃሳብ የሁለቱ ሀገራት የድንበር ችግር በዘላቂነት እስኪፈታ ድረስ የሁለቱም ሀገራት ገበሬዎች ባሉበት እንዲኖሩ፣ ሰላማዊ ድርድሩ እንዲቀጥል የሚያደርግ ነበር ብለዋል። ነገር ግን ከቋራ እስከ ሁመራ ጫፍ ሲኬድ በሁሉም ቦታዎች ከዘጠና አራት እስከ ዘጠና ሰድስት በመቶ የኢትዮጵያ አርሶ አደሮች ተይዞ ስለተገኙ ሱዳኖች በድርድሩ ደስተኛ ሳይሆኑ መቆየታቸውን አመልክተው ፣ ደለሎ የሚባለው አካባቢ ደርሰው ባዶ መሆናቸውን ሲያውቁ ድርድሩን አቋርጠው መውጣታቸውን አስታውሰዋል። በዚህ ወቅት በአባይ ፀሐዩ የሚመራው ኮሚቴ አሁንም የግጭት ዋነኛ መነሻ የሆነውን ደለሎ የሚባለውን ቦታ ለእነሱ ተለቆ ድርድሩ እንዲቀጥል በመወሰኑ፣ ድርድሩ የኢትዮጵያ ገበሬዎች ከቦታው ተፈናቅለው እንዲቀጥል መደረጉን አመልክተዋል። በድጋሚ በአርማጭሆ መስመርም ሂደቱ ሲቀጥል መቶ በመቶ የኢትዮጵያ አርሶ አደር ሰፍሮበት መገኘቱን ጠቁመዋል። አካባቢው ለእርሻ፤ ለግጦሽ የሚያገለግል የደን መሬት ከመሆኑም በላይ የጓንግ ወንዝን ተከትሎ የሚታረስ መሬት እንደሚገኝ ያመለከቱት አቶ ቹቹ ፣ የደን መሬቶች ከኢትዮጵያ አርሶ አደር እንዲለቀቅላቸው በድጋሚ በኮሚቴው መወሰኑን ገልጸዋል። ሱዳኖቹ ውሳኔው ሳያስደስታቸው ቆይቶ በሰሜን ኢትዮጵያ መንግሥት እየወሰደ ያለውን የህግ ማስከበር ዘመቻ ለመቀላቀል በአካባቢው የነበረው የመከላከያ ሠራዊት አካበቢውን ለቆ ሲሄድ የሱዳን ጦር በከባድ መሳሪያ በመታገዝ በወረራ አካባቢውን መያዙን አመልክተው ፣ችግሩን በዚህ መልኩ ለመፍታት በሱዳን በኩል የተኬደበት መንገድ ዘላቂ መፍትሄ ሊያመጣ እንደማይችል አስታውቀዋል። መንግሥት የጀመረው ሰላማዊ አማራጭ የሚፈለገውን ውጤት ማምጣት ካልቻለ የሀገር ድንበርና የህዝብን ሉአላዊነት የማስጠበቅ ግዴታ ስላለበት መውሰድ ያለበትን እርምጃ ሊወስድ እንደሚችል አመልክተዋል።